Kommentators toon rasse vooroordeel | Netwerk24
Kommentators toon rasse vooroordeel
30 Junie 2020 13:01
Televisiekommentators is meer geneig om lof vir sokkerspelers met ’n ligte velkleur te hê en beskryf hulle as intelligenter en meer hardwerkend as swart spelers, het ’n Deense maatskappy RunRepeat bevind.
Patrick van Aanholt van Crystal Palace sit Maandag met sy vuis in die lig gedurende ’n Black Lives Matter-seremonie voordat sy span teen Burnley op Selhurst Park te staan gekom het. Foto: Getty Images
Die beroepsvereniging vir sokker (PFA) het RunRepeat aangestel om die studie te doen.
2 073 uitlatings van Engelssprekende kommentators in meer as 80 wedstryde in Italië se Serie A, Frankryk se Ligue 1, die Spaanse La Liga en die Engelse Premierliga (in die 2019/’20-seisoen) is onder die vergrootglas geplaas.
643 spelers van verskillende ras en velkleur het in wedstryde ter sprake gekom.
Daar is bevind dat lof vir spelers met “donkerder gelaatstrekke” aansienlik meer beperk word tot hulle fisieke voorkoms en atletiese vermoëns soos vaart en krag.
Sowat 62% van die lof was vir spelers met ’n ligter velkleur, terwyl swart spelers 63,3% van die kritiek gekry het.
“Om die ware uitwerking van strukturele rassisme te takel, moet rasvooroordeel erken word.
“Die studie wys duidelike vooroordeel wanneer daar kommentaar gelewer word oor sokkerspelers,” sê Jason Lee, die PFA se hoof van gelykheid.
“Kommentators help om die opvattings wat ons oor spelers het, te vorm.
“Dit kan die rasvooroordeel wat kykers kan hê, verdiep en dit is belangrik om te besef watter invloed die persepsies op spelers het, selfs nadat hulle uitgetree het.
“Die werklikheid is dat ’n speler wat aspirasies het om later ’n afrigter te word, ’n onregverdige voordeel sal hê as daar na hom verwys word as intelligenter en meer hardwerkend.”
Die studie kom in ’n tyd wat rassisme en rasse-vooroordeel wêreldwyd aan die groot klok gehang word ná die opspraakwekkende dood van George Floyd op 25 Mei in Minneapolis in die VSA. – Reuters